พ้นภัยแล้ง เกษตรกรฟื้น รายได้ดีขึ้น
กสิกรฯ ชี้ไทยพ้นวิกฤตภัยแล้งแล้ว หลังรายได้เกษตรกรพลิกเป็นบวก 2 เดือนติดกัน แต่ต้องไม่ประมาท
27 มิ.ย. 2559

กสิกรฯ ชี้ไทยพ้นวิกฤตภัยแล้งแล้ว หลังรายได้เกษตรกรพลิกเป็นบวก 2 เดือนติดกัน แต่ต้องไม่ประมาท
ศูนย์วิจัยกสิกรไทย  ระบุว่า ภัยแล้งหนักสุดในรอบ 20 ปี เมื่อวัดจากปริมาณน้ำ ได้ผ่านพ้นไปแล้ว โดยเมื่อเข้าสู่ฤดูฝนอย่างเป็นทางการเมื่อวันที่ 18 พ.ค. 2559 ก็เริ่มมีสัญญาณบวกให้เห็น ทั้งปริมาณน้ำฝนสะสมที่ตกมากกว่าปีก่อน ส่งผลให้ปริมาณน้ำต้นทุนในเขื่อนเพิ่มขึ้นเมื่อเทียบกับปีก่อน
นอกจากนี้ รายได้เกษตรกรได้พลิกกลับมาขยายตัวเป็นบวก 2 เดือนติดต่อกัน ในเดือน เม.ย.-พ.ค. 2559 โดยปรับขึ้น 2.2% และ 6.7% ตามลำดับ จากช่วงเดียวกันปีก่อน ถือเป็นสัญญาณบวก แต่ยังต้องจับตา เพราะช่วง 2 สัปดาห์แรกของเดือน มิ.ย. ราคาสินค้าเกษตรบางรายการปรับลดลงจากเดือนก่อนหน้า สะท้อนว่ารายได้เกษตรกรในช่วงที่เหลือของปีนี้ยังมีความไม่แน่นอน
ขณะเดียวกัน รายได้เกษตรกรปี 2560 จะดีขึ้นกว่าปี 2559 ที่ภัยแล้งสร้างความสูญเสียต่อรายได้เกษตรกรกว่า 64,161 ล้านบาท โดยเฉพาะพื้นที่ปลูกข้าว มันสำปะหลัง และอ้อย ที่ปีหน้าอาจได้รับผลกระทบจากภัยแล้งน้อยลง เนื่องจากเกษตรกรเตรียมพร้อมบริหารจัดการน้ำ และหันไปปลูกพืชใช้น้ำน้อย